08/02/2017 | Administración LocalMunicipal
Ortigueira
Secretaría
Anuncio de creación oficial sede electrónica ortigueira. sedelectronica. es e supresión da sede antiga

ANUNCIO Creación oficial sede electrónica ortigueira. sedelectronica. es e supresión da sede antiga Pola Alcaldía do Concello de Ortigueira ditouse o Decreto número 2017-0070 que se transcribe de seguido: “O día 21 de decembro de 2011, o Concello de Ortigueira en Pleno adoptou o acordo de crear unha sede electrónica municipal https://sede.ortigueira.es configurándose como unha subsede da sede electrónica da Deputación Provincial da Coruña https://sede.coruna.es.Nese mesmo punto acordouse a delegación da xestión e administración da sede electrónica municipal mediante a adhesión ao convenio marco de colaboración “para o uso compartido da sede electrónica da Deputación Provincial da Coruña polos Concellos da Provincia e para a xestión e administración das sedes electrónicas municipais”. O pasado mes de decembro de 2015, o Concello de Ortigueira iniciou un proceso de modernización municipal co obxecto de adaptar as infraestruturas e os medios dispoñibles ás esixencias das Leis 39/2015 e 40/2015. A raíz da implantación dunha nova plataforma dixital de xestión de expedientes “Gestiona” de AULOCE S. A, ao amparo da disposición adicional da ordenanza de administración electrónica do Concello de Ortigueira, púxose a proba un novo proxecto de sede: https://ortigueira.sedelectronica.es.Dita sede inclúe a integración dos expedientes electrónicos co taboleiro edictal electrónico, perfil do contratante, portal de transparencia, entre outros. O pasado día 10 de outubro de 2016 elevouse a definitiva a aprobación da modificación de ordenanza de administración electrónica do Concello de Ortigueira mediante a súa publicación no BOP n.º 192. En dita ordenanza establécese no artigo 4 que será o Alcalde o competente para a creación das sedes electrónicas municipais debendo darse a máxima difusión e publicidade das mesmas, debendo publicarse como mínimo no Boletín Oficial da Provincia da Coruña e no taboleiro de anuncios. O artigo 38 da Lei 40/2015, de 1 de outubro, de Réxime Xurídico do Sector Público regula as sedes electrónicas nos seguintes termos: “1. A sede electrónica é aquela dirección electrónica, dispoñible para os cidadáns a través de redes de telecomunicacións, cuxa titularidade corresponde a unha Administración Pública, ou ben a unha ou varios organismos públicos ou entidades de Dereito Público no exercicio das súas competencias.2. O establecemento dunha sede electrónica conleva a responsabilidade do titular respecto da súa integridade, veracidade e actualización da información e os servizos aos que poida accederse a través da mesma.3. Cada Administración Pública determinará as condicións e instrumentos de creación das sedes electrónicas, con suxeición aos principios de transparencia, publicidade, responsabilidade, calidade, seguridade, dispoñibilidade, accesibilidade, neutralidade e interoperabilidade. En todo caso deberá garantirse a identificación do órgano titular da sede, así coma os medios dispoñibles para a formulación de suxestións e queixas.4. As sedes electrónicas disporán de sistemas que permitan o establecemento de comunicacións seguras sempre que sexan necesarias.5. A publicación nas sedes electrónicas de informacións, servizos e transaccións respectará os principios de accesibilidade e uso de acordo coas normas establecidas ao respecto, estándares abertos e, no seu caso, aqueles outros que sexan de uso xeneralizado polos cidadáns.6. As sedes electrónicas utilizarán, para identificarse e garantir unha comunicación segura coas mesmas, certificados recoñecidos ou cualificados de autenticación de sitio web ou medio equivalente.” Pola súa banda, a recente sentencia do Tribunal Constitucional 111/2016, do 9 de xuño, recoñece que a “prestación de los servicios de administración electrónica y la contratación centralizada en los municipios con población inferior a 20.000 habitantes.” non pode interpretarse coma competencias directas da Deputación Provincial senón que “lo que pretende el precepto es dar efectividad a la prestación de unos servicios que exigen la aplicación de tecnología informática (en el caso de la administración electrónica) o técnico-jurídica (en el supuesto de la contratación centralizada) que los municipios de pequeña o mediana población (hasta 20.000 habitantes), pueden no estar en condiciones de asumir. En definitiva, se trata de que la diputación provincial cumpla su función institucional más característica prestando apoyo a estos municipios en las tareas que desempeñan relacionadas con la contratación y la llamada administración electrónica”. Polo tanto, será o Concello o que, se o estima pertinente, ten que solicitar o apoio da Deputación naqueles casos nos que considere que carece de medios suficientes para prestar estes servizos. Neste sentido é perfectamente lexítimo que o Concello de Ortigueira decida recuperar a xestión da súa sede electrónica. Polo exposto, e en virtude das facultades que me confire a normativa vixente, RESOLVO Primeiro. –Crear a sede electrónica municipal coas seguintes características: Dirección: https://ortigueira.sedelectronica.esA sede electrónica tamén será accesible a través da web do Concello: www.concellodeortigueira.com. A responsabilidade dos contidos e dos servizos postos a disposición dos cidadáns na sede electrónica así como da integridade, veracidade e actualización da información será dos titulares dos órganos de Goberno do Concello no marco das competencias que teñan legalmente atribuídas. A titularidade da sede electrónica corresponde ao Concello de Ortigueira, sendo os órganos encargados da súa xestión tódolos órganos municipais e as súas áreas funcionais baixo a coordinación da Presidencia. Segundo. –Realizaranse a través desta sede electrónica todas as actuacións, procedementos e servizos que requiran autentificación dos cidadáns ou da Administración Pública nas súas relacións con estes por medios electrónicos, así como aqueles outros servizos electrónicos respecto aos que se decida a súa inclusión na sede por razóns de eficacia e calidade na prestación de servizos aos cidadáns. Terceiro. –Deixar sen efecto a antiga sede electrónica https://sede.ortigueira.es e solicitar á Deputación Provincial a súa eliminación. Cuarto. –Esta resolución revestirá efectos dende o mesmo día en que sexa publicada no Boletín Oficial da Provincia. Quinto. –Dar traslado desta resolución á Deputación Provincial da Coruña e publíquese no Boletín Oficial da Provincia e no taboleiro de anuncios para a súa difusión.” O que se fai publico aos efectos oportunos e para xeral coñecemento Ortigueira, 3 de febreiro de 2017. O alcalde Juan Vicente Penabad Muras